ดักเก็บ ORI ลุ้นโชว์กำไรปี 61 โตทะลุ 3 พันลบ. รับรู้รายได้ 2 โครงการใหญ่หนุน
ดักเก็บ ORI ลุ้นโชว์กำไรปี 61 โตทะลุ 3 พันลบ. รับรู้รายได้ 2 โครงการใหญ่หนุน
31 ม.ค. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับบริษัทจดทะเบียนในตลาดหลักทรัพย์ ที่มีแนวโน้มผลการดำเนินงานเติบโต ทั้งนี้ มีนักวิเคราะห์หลายแห่งประเมินว่า บริษัท ออริจิ้น พร็อพเพอร์ตี้ จำกัด (มหาชน) หรือ ORI เป็นหนึ่งในบริษัทจดทะเบียนที่จะรายงานผลการดำเนินงานออกมาเติบโตอย่างแข็งแกร่ง เทียบกับช่วงเดียวกันของปีก่อน และเติบโตจากไตรมาสก่อนหน้า
ด้าน บล.เคทีบี (ประเทศไทย) ประเมินกำไรปกติของ ORI ในช่วงไตรมาส 4/61 ว่าจะทำได้โดดเด่นที่ระดับ 820 ล้านบาท เพิ่มขึ้น 21% จากปีก่อน และเพิ่มขึ้น 42% จากไตรมาสก่อนหน้า จาก Backlog รอโอนในไตรมาส 4/61 ที่ค่อนข้างสูง
โดยยังมีโครงการ Park24 โอนเพิ่มขึ้นได้ต่อเนื่อง รวมถึงมีคอนโดใหม่ที่เริ่มโอนในไตรมาส 4/61 อีก 2 โครงการ ได้แก่ 1.Notting Hill Sukhumvit 105 มูลค่าโครงการ 2.35 พันล้านบาท และ 2. Notting Hill Jatujak Interchange มูลค่าโครงการ 666 ล้านบาท
ทั้งนี้ หากเทียบกำไรสุทธิไตรมาส 4/61 จะปรับตัวลดลง 22% จากปีก่อน และ 8% จากไตรมาสก่อนหน้า เนื่องจากในช่วงไตรมาส 4/60 และไตรมาส 3/60 บริษัทมีกำไรพิเศษจากการขายเงินลงทุนค่อนข้างสูง
อย่างไรก็ตาม สำหรับรวมทั้งปี 2561 จะมีกำไรสุทธิที่ 3.2 พันล้านบาท เพิ่มขึ้น 59% จากปีก่อน ส่วนกำไรปกติจะอยู่ที่ระดับ 2.6 พันล้านบาท เพิ่มขึ้น 89% จากปีก่อน
ด้านนักวิเคราะห์ บล.ทิสโก้ ระบุในบทวิเคราะห์ ว่า มีการปรับประมาณการรายได้ปี 2561 ขึ้น 7% มาที่ระดับ 1.53 หมื่นล้านบาท จากรายได้ที่เพิ่มขึ้นในไตรมาส 4/61 และปรับรายได้ปี 2562 ขึ้น 3% มาที่ระดับ 1.84 หมื่นล้านบาท จากรายได้จากการบริการ และอื่นๆ ที่เพิ่มขึ้น
โดยคงอัตรากำไรขั้นต้น และ SG&amp;A ที่ 44% และ 13% ตามลำดับ แต่ปรับอัตรากำไรสำหรับปี 2562 เป็น 40% จากเดิม 39% และ SG&amp;A เป็น 13% จากเดิม 12.5% ทำให้ผลประกอบการปี 2561 เพิ่มขึ้น 5% เป็น 3.1 พันล้านบาท (ไม่รวมกำไรจากส่วนเกินราคา 627 ล้านบาท ผลประกอบการจะอยู่ที่ 2.5 พันล้านบาท สำหรับปี 2561) และปี 2562 เป็น 2.8 พันล้านบาท